Kryebashkiaku i Nju Jorkut kërkon fuqizimin e ligjit të kontrollit të armëve
Krahas me zotin Blumberg ishin familjarët e viktimave të tragjedisë në Arizona, si dhe aktivistë për kontrollin e armëve
Familjarë dhe miq të viktimave të sulmit me armë në Arizona u mblodhën në qendrën e Nju Jorkut, për të shprehur mbështetjen e tyre për kryetarin e Bashkisë Majkëll Blumberg, i cili kërkoi më tepër fonde qeveritare, masa më të rrepta sigurie, si dhe fuqizimin e ligjeve federale, që kërkojnë kontrolle të hollësishme për cilindo që përpiqet të blejë armë. Familjarë të viktimave të vrasjeve me armë zjarri tregojnë historitë e tyre... Zoti Blomberg tha se çdo ditë vriten me armë 34 amerikanë. Ligji i parë i rëndësishëm për kontrollin e armëve në SHBA u miratua në vitin 1968, pas vrasjes së udhëheqësit të të drejtave civile Martin Luter King dhe Senatorit amerikan Robert Kenedi. Në vitin 1993, Presidenti Bill Clinton nënshkroi në ligj të ashtuquajturin Brady Bill, i cili kërkon kontrolle të hollësishme të sjelljes së personave që duan të blejnë armë. Por kritikët thonë se ligji nuk është zbatuar siç duhet. Kryetarët e Bashkive kundër Armëve të Paligjshme, një koalicion për të cilin zoti Blumberg dha ndihmën që të krijohej, citon si shembull faktin se 10 shtete nuk kanë dorëzuar të dhënat për sëmundjet mendore në sistemin kombëtar të shëndetësisë. Ata thonë se kontrolli për historinë e sjelljes së personave në shfaqjet me armë mund të shmanget me lehtësi. Zoti Blumberg pranon se dhuna me armë zjarri mund të duket si diçka jo reale, kur nuk e njeh atë nga afër. Kryetari i Bashkisë mbështet mbajtjen e armëve për gjueti, për praktikë dhe aktivitete sportive. Por ai nuk është dakord me personat që pretendojnë se masat për kontrollin e armëve nuk janë kushtetuese. Jo të gjithë pjesëmarrësit në takimin e Nju Jorkut u fokusuan tek problemi i dhunës me armë. Martin Luther King i Tretë, djali i udhëheqësit të vrarë të të drejtave civile, tha se dhuna në industrinë amerikane të zbavitjes luan rol në shtimin e dhunës në jetën e përditshme. Ai citoi një studim, i cili tregonte se 6 në 10 filma vizatimorë kanë përmbajtje me dhunë, ndërsa tek lojërat elektronike ky raport është 7 me 10. Kryetari i Bashkisë së Nju Jorkut Blumberg dhe folësit e tjerë në konferencën e shtypit në Nju Jork thanë se tani është koha për të marrë masa për kontrollin e armëve, në kushtet kur njerëzit e kanë ende të freskët tragjedinë në Tusan të Arizonës, ku u vranë 6 persona dhe u plagosën 13 të tjerë.